Hvem der har lagt videoen op på Youtube, vides ikke. Men regionsformand Bent Hansen er chokeret.

»Det er ikke sjovt at få ens navn knyttet sammen med Hitler. Jeg bliver trist og ked af det over det«, siger formanden for Danske Regioner efter at have set sig selv fremstillet som Hitler i en knap fire minutter lang video.

Klippet er fra krigsfilmen 'Der Untergang' og viser Hitler, der har barrikaderet sig i førerbunkeren i Berlin sammen med betroede generaler og medarbejdere. Her får han en vigtig besked af sine kommandanter, hvorefter han koger over og banker næven i bordet.